বায়ুমণ্ডল নির্মল রাখতে গাছের ভূমিকা অনেক। এক একর জঙ্গল প্রতি বছর বাতাস থেকে ছ'হাজার কিলোগ্রাম কার্বন শোষণ করে আর চার হাজার কিলোগ্রাম অক্সিজেন ফিরিয়ে দেয়। এটা ১৮ জন মানুষের এক বছর নিঃশ্বাস নেবার পক্ষে যথেষ্ট। গাছ আবার প্রাকৃতিক এয়ার কন্ডিশনারও বটে। গাছ মাটির থেকে জল টেনে ধীরে ধীরে পাতা দিয়ে ছেড়ে দেয়, যাকে বলে বাস্পমোচন বা ট্রান্সপিরেশন। এই জল আবার ধীরে ধীরে বাস্পীভূত হয়ে শীতলতার সৃষ্টি করে। একটা সাইজমাফিক গাছ থেকে দিনে যে বাস্পীভবন হয়, তাতে দশটা রুম এসি'র কুড়ি ঘণ্টা চলার সমান কাজ হয়। এছাড়া, গাছ ধুলোও আটকায়। তোমার বাড়ির সামনে একটা বড় পাতাওয়ালা গাছ থাকলে বাইরের দিকে বাতাসে যত ধুলো, ভেতর দিকে অর্থাৎ বাড়ির দিকে তার তিনভাগের একভাগের মতো ধুলো হবার কথা।